#### FARSKÝ LIST

**31. január 2022 – 6. február 2022, číslo 440**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

***Uvoľnenosť zdieľania sa***

***=======================***

*Hriech je namáhavý, lebo musíme stále o niečo zápasiť a keď to získame, tak si to brániť a chrániť a stále sme o niečo ustarostení.*

*Čo je prirodzenejšie, než sa uvoľniť, deliť sa, nič nevlastniť a všetko mať? Až tu si uvedomíme, ako nás svet a hriech zmrzačili, keď toto ľahké nám pripadá ťažké a toto prirodzené sa nám javí byť podivné a uvažujeme, či je vôbec na tomto svete niečo také, aj v samej Cirkvi, možné.*

*Čo vlastne vlastní človek, ktorý si nič neprisvojuje a so všetkým sa samozrejme delí? Sám život. Vlastní život. Vlastní seba. A v spoločenstve, ktoré takto žije, zažíva Ježišove slová: "Veru, hovorím vám: Niet nikoho, kto by pre mňa a pre evanjelium opustil dom alebo bratov a sestry alebo matku a otca alebo deti, alebo polia, aby nedostal stonásobne viac; teraz, v tomto čase, domy, bratov, sestry, matky, deti i polia, hoci s prenasledovaním, a v budúcom veku večný život" (Mk 10, 29-30). Toto je Cirkev. Enkláva, oáza Kráľovstva uprostred sveta, kde sa v jednote lásky žije toto spoločenstvo delenia sa a všetci tvoria skutočnú rodinu, skutočný klan, kde deťom všetci sú otcami a matkami a rodinou a navzájom sú si všetci bratmi a sestrami a Dom každého je domom každého.*

*A znova, znie nám to utopicky, nereálne, že? Hovoríme si, bolo by to krásne, keby to tak fungovalo, ale... A znovu si uvedomujeme, ako nás hriech doriadil. Prirodzené a krásne veci - a nám pripadajú ako niečo z inej planéty...*

*Tá zmena sa musí najprv odohrať v nás. My sa musíme prestaviť z "mať" na "byť'. Alebo povedané prostejšie, prestať lipnúť na veciach. Prestať lipnúť na veciach a sústrediť sa na samo žitie. Objaviť, že život sám osebe je čosi úchvatné. Že prosto žitý prostý život v Bohu s Bohom, pokojný, kľudný, bez naháňania sa, bez ustarostenosti, je viac, než toho mnoho mať a vlastniť a držať iba pre seba.*

*Potom, keď objavíme toto tajomstvo, sme pripravení urobiť to, čo nám Ježiš radí: "Čo je vnútri, rozdajte ako almužnu a všetko vám bude čisté" (Lk 11, 41), "robte si priateľov z nespravodlivej mamony" (Lk 16, 9)!*

*Konečne máme čas. Na Boha. V Bohu na seba. A spoločne na druhých. Na ľudí. Bratov, sestry i tých, čo sú mimo. Na stretnutia a vzťahy. Na sám život. Konečne začíname žiť, konečne slobodní.*

*Život nezávislý na veciach. Život žitý sám v sebe. Sám osebe. Vo vzťahoch a v spoločenstve. Dokonalý v láske a svätý - pričom zisťujeme, že svätosť je niečo úplne prosté a normálne a ľahké, stačí naozaj prestať lipnúť k veciam a k Egu. Stačí sa uvoľniť. Pustiť. Prestať sa naháňať, prestať sa strachovať, prestať podozrievať jeden druhého, lebo naše srdce je spútané mamonom. Je to naozaj o veľmi jednoduchom objave a jednoduchej zmene spôsobu myslenia. Zmena orientácie - z vlastnenie na žitie, zo zhonu za vecami a z ich schraňovania na vzťahy, spoločenstvo, stretnutia, zdieľanie. Objavenie tohto bohatstva, tejto krásy, ku ktorej nás Kristus oslobodzuje.*

*"Lebo koreňom všetkého zla je láska k peniazom; niektorí po nich pachtili, a tak zablúdili od viery a spôsobili si mnoho bolestí. Ale ty, Boží človek, utekaj pred tým a usiluj sa o spravodlivosť, nábožnosť, vieru, lásku, trpezlivosť, miernosť." (1Tim 6, 10-11)*

*A veci? Vrátia sa - oslobodené ako zakliaty princ, oslobodený bozkom princeznej a my znovu objavujeme, aké to je, byť ako dieťa, žasnúť, vnímať, tešiť sa z vecí prostých a prehliadaných, ako je kráčanie po snehu či oblaky naháňajúce sa po oblohe.*

*Kresťanstvo je umenie nič nevlastniť a predsa všetko mať, ako objavil už Pavol, že ako kresťania sú "ako chudobní, a mnohých obohacujeme, akoby sme nič nemali, a pritom nám všetko patrí" (2 Kor 6, 10). Jeden z paradoxov kresťanstva.*

***Nemáme prečo byť prekvapení svetom***

***============================***

*"Žehnajte tých, čo vás prenasledujú — žehnajte a nepreklínajte!" (Rim 12, 14)*

*"Lebo hoci som slobodný voči všetkým, stal som sa sluhom všetkých, aby som čím viacerých získal. Pre Židov som sa stal akoby Židom, aby som získal Židov. Pre tých, čo sú pod zákonom, bol som akoby pod zákonom — hoci sám som nebol pod zákonom — , aby som získal tých, čo boli pod zákonom. Pre tých, čo boli bez zákona, bol som akoby bez zákona — hoci bez Božieho zákona som nebol, ale bol som pod Kristovým zákonom — , aby som získal tých, čo boli bez zákona. Pre slabých som sa stal slabým, aby som získal slabých. Pre všetkých som sa stal všetkým, aby som zachránil aspoň niektorých." (1Kor 9, 19-22)*

*Cieľom je jednota. "Zjednotiť v Kristovi ako v hlave všetko, čo je na nebi aj čo je na zemi" (Ef 1, 10). Keby to všetko bolo s Bohom v Kristovi už zjednotené, nebolo by potrebné na tom ešte len pracovať.*

*A ak ľudia a veci okolo nás takto zjednotení v Kristovi s Bohom nie sú - čo nás potom prekvapuje, že rodia ovocie Zlého, ako sú "smilstvo, nečistota, chlipnosť, modloslužba, čary, nepriateľstvá, sváry, žiarlivosť, hnevy, zvady, rozbroje, rozkoly, závisť, opilstvo, hýrenie a im podobné" (Gal 5, 19-21)? Že "ich ústa luhajú a ich pravica je krivoprísažná" (Ž 144, 8 )? Že "Božiu pravdu zamenili za lož, uctievali stvorenia a slúžili radšej im ako Stvoriteľovi" (Rim 1, 25)? Keby to nerobili, nebolo by treba na tejto jednote ešte len pracovať, ako vysvetľuje Pavol, keď hovorí: "V Kristovi Boh zmieril svet so sebou a nepočítal ľuďom ich hriechy. A nám odovzdal slovo zmierenia. Sme teda Kristovými vyslancami a akoby Boh napomínal skrze nás. V Kristovom mene prosíme: Zmierte sa s Bohom! Toho, ktorý nepoznal hriech, za nás urobil hriechom, aby sme sa v ňom stali Božou spravodlivosťou. Ako spolupracovníci vás napomíname" (2Kor 5, 19-21; 6, 1). A preto, "bratia, nedivte sa, ak vás svet nenávidí." (1Jn 3, 13). "Keby ste boli zo sveta, svet by miloval, čo je jeho, ale preto, že nie ste zo sveta, že som si vás ja vyvolil zo sveta, svet vás nenávidí. Spomeňte si na slovo, ktoré som vám povedal: Sluha nie ja väčší ako jeho pán. Ak mňa prenasledovali, budú prenasledovať aj vás; ak zachovávali moje slovo, budú zachovávať aj vaše. Ale to všetko vám budú robiť pre moje meno, lebo nepoznajú toho, ktorý ma poslal" (Jn 15, 19-21), vraví Ježiš. Rôzne podoby má táto nenávisť sveta, od výsmechu cez lži a klamstvá a očierňovanie až po zákernosť, nenávisť a prenasledovanie. Ale inak to byť nemôže, veď "beda však zemi i moru, lebo zostúpil k vám diabol, plný zlosti, lebo vie, že má málo času" (Zjv 12, 12). Nedeje sa nič nečakané ani mimoriadne. Uprostred toho však stále platí Boží zámer a stále sme jeho spolupracovníci. Tak, ako lekár nie je rozladený z toho, že ľudia okolo neho sú chorí, veď kvôli tomu je lekár, ani my nebuďme rozladení z toho, že svet je zlý a mnohí ľudia nenávidia pravdu - veď preto sme kresťanmi a prihlásili sme sa pracovať vo vinici a na roli Pánovej, ktorou tento svet je. Našou úlohou nie je chrániť ani brániť seba - veď "kto stratí svoj život pre mňa a pre evanjelium, zachráni si ho" (Mk 8, 35), uisťuje Ježiš a "keď vás hanobia pre Kristovo meno, ste blahoslavení, lebo Duch slávy a Boží na vás spočíva" (1Pt 4, 14) - ale pracovať na tejto jednote. Preto Ježiš hovorí: "Neodporujte zlému. Ak ťa niekto udrie po pravom líci, nadstav mu aj druhé. Tomu, kto sa chce s tebou súdiť a vziať ti šaty, nechaj aj plášť. A keď ťa bude niekto nútiť, aby si s ním išiel jednu míľu, choď s ním dve. Tomu, kto ťa prosí, daj, a neodvracaj sa od toho, kto si chce od teba niečo požičať. Počuli ste, že bolo povedané: “Milovať budeš svojho blížneho a nenávidieť svojho nepriateľa.” Ale ja vám hovorím: Milujte svojich nepriateľov a modlite sa za tých, čo vás prenasledujú, aby ste boli synmi svojho Otca, ktorý je na nebesiach" (Mt 5, 39-45) a sám "Kristus Ježiš prišiel na svet zachrániť hriešnikov" (1Tim 1, 15) a vysvetľuje, že dokonca aj "ak niekto počúva moje slová a nezachováva ich, ja ho nesúdim, lebo som neprišiel svet súdiť, ale svet spasiť" (Jn 12, 47).*

*Tomuto sa musíme učiť aj my. Keby sme boli ľuďmi sveta, nasledovali by sme zákon, ktorý hovorí: "život za život, oko za oko, zub za zub, ruku za ruku, nohu za nohu, popáleninu za popáleninu, ranu za ranu, hrču za hrču" (Ex 21, 23-25), lebo "zákon nie je daný pre spravodlivého, ale pre nespravodlivých a nepoddajných, pre bezbožných a hriešnikov, pre zvrhlých a svetákov, pre otcovrahov a matkovrahov, pre vrahov vôbec" (1Tim 1, 9) - "ale ak vás vedie Duch, nie ste pod zákonom" (Gal 5, 18). Ak nás vedie Duch, máme len jeden cieľ, jednu reakciu na každé zlo, jeden postoj, usilujeme vo všetkom už len o jedno - aby sme boli nástrojom zjednotenia všetkých a všetkého v Kristovi. A tak odumierame starému človekovi v nás, ktorý by zlom a hnevom odplácal zlo a učíme sa byť novými ľuďmi, ktorým Duch hovorí: "Nedaj sa premôcť zlu, ale dobrom premáhaj zlo" (Rim 12, 21)! Učíme sa byť svätí, čiže oddelení od sveta a jeho zápasov po vzore Boha - aby sme si osvojili nástroje, ba viac, postoje a kľúčové vlastnosti Boha, ktorými sú odpustenie a milosrdenstvo lásky ku každému bez rozdielu, aby sme tak dosiahli aj tú druhú svätosť, dokonalosť v láske, ako nás Písmo pobáda: "Usilujte sa o pokoj so všetkými a o svätosť, bez ktorej nik neuvidí Pána" (Hebr 12, 14).*

*"Nie vy ste si vyvolili mňa, ale ja som si vyvolil vás a ustanovil som vás, aby ste išli a prinášali ovocie a aby vaše ovocie zostalo; aby vám Otec dal všetko, o čo ho budete prosiť v mojom mene. Toto vám prikazujem: Aby ste sa milovali navzájom." (Jn 15, 16-17)*

*"Už nežijem ja, ale vo mne žije Kristus. Ale život, ktorý teraz žijem v tele, žijem vo viere v Božieho Syna, ktorý ma miluje a vydal seba samého za mňa." (Gal 2, 20)*

***Nový začiatok***

*Druhá šanca značí nový začiatok. Nového človeka, ktorý zomrel a vstal s Kristom ako nové stvorenie. Nielen v zmysle, že by mal byť iný a lepší a svätý. Aj v zmysle, že začína nanovo. S čistým štítom. Bez minulosti. Bez záťaže viny, zlyhaní, komplexov, frustrácií. Prijatý Bohom naspäť dostal v Bohu možnosť začať nanovo. Z bodu nula. Druhý pokus. Druhá šanca. Dlhy boli zotreté. Dostal dar nového začiatku. Neznamená to, že sa svet tiež zmení a že nás nedobehne naša minulosť a minulé skutky - ale aj to je v Božích rukách. On môže zmeniť aj toto. A čo nezmení, na naše vlastné dobro ostane ako je. Čo je hlavné, však je, že naša vnútorná minulosť je preč. Sme ako deti, novo narodené - ten termín používa Ježiš, keď hovorí, že musíme vojsť do Kráľovstva ako deti. A to nie je len o uverení či nejakej našej zmene postoja. Je to Božie dielo, dielo Ducha v nás. Zrodení z vody a z Ducha. Tak. Novi ľudia v starom tele. Noví ľudia v starom prostredí. Navonok je možno všetko stále ako bolo. Vo vnútri je všetko nové. Nie, že by sme zabudli na svoju minulosť. To nie. Pamätáme si ju, aj všetko zlo, ktoré sme spôsobili, aj všetku spútanosť a otroctvo, ktoré sme žili, aj ako dopadla naša smiešna a súčasne smutná a márna pýcha. Na všetko pamätáme - ale už to nevlečieme za sebou ako bremeno a prekliatie. Je to pre nás dôvod radosti, plesania a vďaky, lebo Kristus nás oslobodil a vzal náš dlh do svojich rúk. A je to pre nás aj poučenie, aby keď sme dostali milosť nového začiatku, neopakovali sme zlo toho prvého.*

*A tak prijímame Boží Dar, že sme deti Boha, prijímame Ducha Svätého a s Ním Večný Život, aby sme ho už teraz v Bohu žili. Žiadna pýcha, žiadna filautia, žiadne sebectvo. Prijímame novú Vlasť, nové Dedičstvo, novú Rodinu, nového Otca i nového Brata. Vydávame sa na cestu Domov. Apatheia a bezstarostnosť sú, čo cítime voči svetu. Uvoľnenosť, ktorá z nich pramení ako aj z nového vzťahu s Bohom ako s naším Otcom a ktorú Písmo nazýva pokojom, sa stáva charakteristickým znakom nášho nového života. A takto slobodní a uzdravení, učíme sa novej dokonalosti detí Boha, a tou je láska uskutočňovaná v odpustení a milosrdenstve, ktoré plodia zdieľanie a zdieľanie tvorí jednotu a tá je Životom Boha. A tomuto všetkému, tejto novej kráse a skutočnému životu, ktorý v nás povstáva, hovoríme svätosť. Alebo plnosť života. "Odložte teda všetku zlobu a každú lesť, pokrytectvo, závisť a každé ohováranie a ako novonarodené deti túžte po nefalšovanom duchovnom mlieku, aby ste od neho rástli na spásu, keď ste okúsili, aký dobrý je Pán." (1Pt 2, 1-3)*

*Toto je ten najväčší zázrak a súčasne znamenie všetkých znamení: "Už niet Žida ani Gréka, niet otroka ani slobodného, niet muža a ženy, lebo vy všetci ste jeden v Kristovi Ježišovi" (Gal 3, 28). Naplnenie toho, o čo sa modlil Ježiš: "Aby všetci boli jedno, ako ty, Otče, vo mne a ja v tebe, aby aj oni boli v nás jedno, aby svet uveril, že si ma ty poslal. A slávu, ktorú si dal mne, ja som dal im, aby boli jedno, ako sme my jedno — ja v nich a ty vo mne. Nech sú tak dokonale jedno, aby svet spoznal, že si ma ty poslal a že ich miluješ tak, ako miluješ mňa" (Jn 17, 21-23). Všetci jedno v Božej Sláve. Aké väčšie znamenie pre svet si môžeme želať? A aký väčší dar - než mnohí zjednotení Životom, Pravdou, na jednej Ceste v*

*pokoji, slobodní a s čírou radosťou?*

Liturgický program

|  |  |  |  |  |
| --- | --- | --- | --- | --- |
|  | **Čičava** | **Komárany** | **Merník** | |
| **Po**  **31.1.** | Svätí divotvorcovia a nezištníci Kýros a Ján | | | |
|  |  | 16.00 spoveď  17.00 \*ZBP bohuznáma | |
| **Ut**  **1.2.** | Predprazdenstvo sviatku stretnutia Pána; svätý mučeník Tryfón | | | |
| 16.00 spoveď  18.00 +Daniela, Ján (r.Tkačova) |  |  | |
| **St**  **2.2.** | **Stretnutie nášho Pána, Boha a Spasiteľa Ježiša Krista** | | | Požehnanie sviečok, myrovanie |
| 18.00 \*ZBP bohuznáma | 16.30 poďakovanie za uzdr. Anna (r.Tiňova) | 8.30 \*ZBP bohuznáma | |
| **Št**  **3.2.** | Svätý a spravodlivý Simeon Bohopríjemca a prorokyňa Anna | | | |
| 18.00-20.00 Eucharistická adorácia - getsemanská | 16.00 spoveď  17.00 +Júlia, Dezider (r.Klepakova) +panychýda |  | |
| **Pi**  **4.2.** | Prepodobný otec Izidor Peluzijský | | | |
| 17.00 \*ZBP ruženec |  |  | |
| **So**  **5.2.** | *Svätá mučenica Agáta* | | | |
|  | 18.00 +Anna, Michal (r.Marcinčinova) + panychýda |  | |
| **Ne**  **6.2.** | **Nedeľa o mýtnikovi a farizejovi**  Prepodobný otec Bukol; svätý hieromučeník Silván a spoločníci | | | Zbierka Podporný fond |
| 9.15 \*za farnosť | 7.30 \*Mária, Pavol (r.Bohačova) | 11.00 \*ZBP bohuznáma | |

***Úmysel modlitby****: za ukončenie pandémie, za pokoj na Slovensku, za pokoj v našej farnosti.*

*Drahí veriaci, Základná škola v Čičave v spolupráci s obcou Čičava a Potravinovou bankou zabezpečujú už niekoľko týždňov potravinové balíčky pre rodiny v hmotnej núdzi a pre dôchodcov v Čičave. Tieto potravinové balíčky majú byť maličkou pomocou v tejto neľahkej dobe a zároveň vzdaním úcty tým, ktorí sa zaslúžili o budovanie obce a výchovu nových pokolení. Nedokážeme zabezpečiť balíčky každý pondelok pre všetkých. Ak vyslovene nesúhlasíte s prijímaním tejto pomoci, oznámte to Základnej škole v Čičave, p. učiteľke Anne Labanovej, manželke nášho otca duchovného, alebo p. učiteľke Ivete Antušovej. Rovnako, ak viete o niekom, komu by tento balíček vyslovene mal byť doručený a zatiaľ ho nedostal, môžete nám to tiež oznámiť. Pomôžete nám tak vytvoriť adresnejší zoznam pre poskytovanie tejto pomoci.*